《丰提刑理赴西蜀》
宋代·黄裳

气柔语音低，欲静神色明。扰扰劳生中，望道心如倾。

烦苛患庶士，抵冒悲群氓。眷眷自中降，悠悠傃西征。

晓霜毛袖重，卯酒面花轻。出关谁最旧，过栈子何平。

施设快拘守，跋涉劳将迎。路难休咏蜀，梦远亦登瀛。

胸中文艺光，域中监牧荣。以淡却私徇，以默静纷争。

万累丧民德，一嚬生道情。行闻化无欲，圜扉芳草生。

公馀废俗乐，反一天全精。源源踵中来，趋者已屡更。

安知我所寓，山国望神京。

作者简介：黄裳（1044-1130），字勉仲，延平（今福建南平）人。元丰五年（1082）进士第一，累官至端明殿学士。卒赠少傅。著有《演山先生文集》、《演山词》。黄裳是北宋著名文学家和词人，其词语言明艳，如春水碧玉，令人心醉，著有《演山先生文集》、《演山词》，词作以《减字木兰花》最为著名，流传甚广。